DEMCO คว้างานก่อสร้างโรงไฟฟ้าแสงอาทิตย์ 90 MW ของ EA
DEMCO คว้างานก่อสร้างโรงไฟฟ้าแสงอาทิตย์ขนาด 90 MW ของ EA มูลค่า 1.66 พันลบ. ระยะเวลาก่อสร้างนาน 10 เดือน
11 พ.ค. 2558

บริษัท เด็มโก้ จำกัด (มหาชน) หรือ DEMCO ระบุว่า บริษัทในฐานะ The consortium of POWERCHINA ZHONGNAN ENGINEERING CORPORATION LIMITED and DEMCO PUBLIC COMPANY LIMITED ได้ร่วมลงนามในสัญญาก่อสร้างกับบริษัท อีเอ โซล่า พิษณุโลก จำกัด (มหาชน) ในกลุ่มบริษัท พลังงานบริสุทธิ์ จำกัด (มหาชน) หรือ EA สำหรับงานโครงการก่อสร้างโรงไฟฟ้าพลังงานแสงอาทิตย์ ขนาด 90 เมกะวัตต์ ในจ.พิษณุโลก โดยเป็นมูลค่างานเฉพาะส่วนของ DEMCO ซึ่งไม่รวมภาษีมูลค่าเพิ่ม เป็นจำนวน 1,655 ล้านบาท
โดยได้ลงนามสัญญาก่อสร้างดังกล่าวเมื่อวันที่ 4 พ.ค.ที่ผ่านมา โดยมีระยะเวลาก่อสร้างนาน 10 เดือน ขณะที่โรงไฟฟ้าดังกล่าวมีกำหนดจ่ายไฟฟ้าภายในเดือนก.พ.59
สำหรับลักษณะงานก่อสร้างในส่วนของบริษัท เป็นการออกแบบ จัดหาอุปกรณ์ในประเทศ ก่อสร้างงานโยธา ระบบไฟฟ้าและงานติดตั้งอุปกรณ์ มูลค่างานรวม 1,655 ล้านบาท ขณะที่งานในส่วนของ POWERCHINA ZHONGNAN ENGINEERING CORPORATION LIMITED and DEMCO PUBLIC COMPANY LIMITED เป็นการจัดหาอุปกรณ์ต่างประเทศ มูลค่างาน 164.2 ล้านเหรียญสหรัฐ